*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 20ής Δεκεμβρίου 1989

σχετικά με την καθιέρωση των κοινοτικών πλαισίων στήριξης για τις κοινοτικές διαρθρωτικές παρεμβάσεις στις περιοχές που είναι επιλέξιμες για το στόχο 2 στη βιομηχανική Νότιο Ουαλία (Ηνωμένο Βασίλειο)

(Το κείμενο στην αγγλική γλώσσα είναι το μόνο αυθεντικό)

(90/319/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2052/88 του Συμβουλίου της 24ης Ιουνίου 1988 για την αποστολή των διαρθρωτικών ταμείων, την αποτελεσματικότητά τους και το συντονισμό των παρεμβάσεών τους μεταξύ τους, καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφιστάμενων χρηματοδοτικών μέσων (1), και ιδίως το άρθρο 9 παράγραφος 9,

Εκτιμώντας:

ότι, σύμφωνα με το άρθρο 9 παράγραφος 9 του κανονισμού (ΕΟΚ) αριθ. 2052/88, η Επιτροπή καθιερώνει, βάσει των σχεδίων περιφερειακής ανάπτυξης που υποβάλλουν τα κράτη μέλη, το πλαίσιο της εταιρικής σχέσης και σε συμφωνία με το ενδιαφερόμενο κράτος μέλος, κοινοτικά πλαίσια στήριξης για τις κοινοτικές διαρθρωτικές παρεμβάσεις·

ότι, σύμφωνα με τη δεύτερη παράγραφο της ίδιας διάταξης, το κοινοτικό πλαίσιο στήριξης περιλαμβάνει, ιδίως, τους άξονες προτεραιότητας, τις μορφές παρέμβασης, το ενδεικτικό σχέδιο χρηματοδότησης στο οποίο καθορίζεται λεπτομερώς το ύψος των παρεμβάσεων και οι πηγές τους, καθώς και η διάρκεια των παρεμβάσεων αυτών·

ότι ο κανονισμός (ΕΟΚ) αριθ. 4253/88 του Συμβουλίου της 19ης Δεκεμβρίου 1988 για τις διατάξεις εφαρμογής του κανονισμού (ΕΟΚ) αριθ. 2052/88 για το συντονισμό των παρεμβάσεων των διαφόρων διαρθρωτικών ταμείων μεταξύ τους, καθώς και με τις παρεμβάσεις των άλλων υφισταμένων χρηματοδοτικών μέσων (2) ορίζει, στον τίτλο ΙΙΙ άρθρο 8 και επόμενα, τους όρους για την προετοιμασία και την εφαρμογή των κοινοτικών πλαισίων στήριξης·

ότι, σύμφωνα με τις διατάξεις του άρθρου 9 παράγραφοι 2 και 3 του κανονισμού (ΕΟΚ) αριθ. 2052/88, η κυβέρνηση του Ηνωμένου Βασιλείου υπέβαλε στην Επιτροπή, στις 26 Απριλίου 1989, το σχέδιο που αναφέρεται στο άρθρο 9 παράγραφος 8 του εν λόγω κανονισμού σχετικά με τις περιοχές που είναι επιλέξιμες για το στόχο 2 στη βιομηχανική Νότιο Ουαλία σύμφωνα με την απόφαση 89/288/ΕΟΚ της Επιτροπής (3)·

ότι τα σχέδια που υπέβαλε το κράτος μέλος περιλαμβάνουν περιγραφή των αξόνων προτεραιότητας που επελέγησαν, καθώς και ενδείξεις σχετικά με τη συνδρομή του Ευρωπαϊκού Ταμείου Περιφερειακής Ανάπτυξης (ΕΤΠΑ), του Ευρωπαϊκού Κοινωνικού Ταμείου (ΕΚΤ), της Ευρωπαϊκής Τράπεζας Επενδύσεων (ΕΤΕ) και των άλλων χρηματοδοτικών μέσων που προβλέπονται για την υλοποίηση των σχεδίων·

ότι το κοινοτικό πλαίσιο στήριξης καταρτίστηκε σε συμφωνία με το ενδιαφερόμενο κράτος μέλος στα πλαίσια της εταιρικής σχέσης που ορίζεται στο άρθρο 4 του κανονισμού (ΕΟΚ) αριθ. 2052/88·

ότι η ΕΤΕ έχει επίσης λάβει μέρος στην προπαρασκευή του κοινοτικού πλαισίου στήριξης σύμφωνα με το άρθρο 8 του κανονισμού (ΕΟΚ) αριθ. 4253/88· ότι έχει δηλώσει ετοιμότητα για τη συνδρομή της στην εφαρμογή αυτού του πλαισίου με βάση τα προγραμματιζόμενα δανειακά ποσά που αναφέρονται στην παρούσα απόφαση και σύμφωνα με τις καταστατικές διατάξεις που τα διέπουν ·

ότι η Επιτροπή προτίθεται να εξετάσει τη δυνατότητα συνδρομής και από άλλα κοινοτικά δανειοδοτικά μέσα για τη χρηματοδότηση αυτών των πλαισίων, σύμφωνα με τις συγκεκριμένες διατάξεις που ισχύουν γι' αυτά·

ότι η παρούσα απόφαση είναι σύμφωνη με τη γνώμη της Συμβουλευτικής Επιτροπής για την Ανάπτυξη και την Ανασυγκρότηση των Περιφερειών και της Επιτροπής του Ευρωπαϊκού Κοινωνικού Ταμείου·

ότι, σύμφωνα με το άρθρο 10 παράγραφος 2 του κανονισμού (ΕΟΚ) αριθ. 4253/88, η παρούσα απόφαση αποστέλλεται ως δήλωση προθέσεων στο κράτος μέλος·

ότι, σύμφωνα με το άρθρο 20 παράγραφοι 1 και 2 του κανονισμού (ΕΟΚ) αριθ. 4253/88, οι δεσμεύσεις από τον προϋπολογισμό που αφορούν τη συνεισφορά των διαρθρωτικών ταμείων στη χρηματοδότηση των παρεμβάσεων που καλύπτονται από τα κοινοτικά πλαίσια στήριξης, θα οδηγήσουν σε μεταγενέστερες αποφάσεις της Επιτροπής για την έγκριση των σχετικών ενεργειών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνονται τα κοινοτικά πλαίσια στήριξης για τις κοινοτικές διαρθρωτικές παρεμβάσεις στις περιοχές που είναι επιλέξιμες για το στόχο 2 στη βιομηχανική Νότιο Ουαλία, για την περίοδο από την 1η Ιανουαρίου 1989 έως τις 31 Δεκεμβρίου 1991.

Η Επιτροπή δηλώνει την πρόθεσή της να συμβάλει στην υλοποίηση του παρόντος κοινοτικού πλαισίου στήριξης, σύμφωνα με τις λεπτομερείς διατάξεις που περιέχει, καθώς και με τους κανόνες που ισχύουν για τα διαρθρωτικά ταμεία και με τις αντίστοιχες κατευθυντήριες γραμμές.

Άρθρο 2

Τα κοινοτικά πλαίσια στήριξης περιλαμβάνουν τα ακόλουθα κύρια στοιχεία:

α) τους άξονες προτεραιότητας που επελέγησαν για κοινή δράση:

- βελτίωση των τεχνικών μέσων για την ανάπτυξη παραγωγικών δραστηριοτήτων (εγκαταστάσεις και θέσεις βιομηχανιών, βιοτεχνικά εργαστήρια, εγκαταστάσεις διάθεσης στερεών αποβλήτων, αποστράγγιση και αποχέτευση),

- βελτίωση των δικτύων οδικών, σιδηροδρομικών και εσωτερικών πλωτών μεταφορών και των δημοσίων συγκοινωνιακών μέσων για τη διευκόλυνση της ανάπτυξης των επιχειρήσεων και του τουρισμού,

- παροχή υποστήριξης για την ανάπτυξη των επιχειρήσεων, και ιδιαίτερα των μικρών και μεσαίων επιχειρήσεων,

- βελτίωση της εικόνας της περιφέρειας με έργα σε τοποθεσίες που έχουν σαφείς δυνατότητες είτε για ανάπτυξη της βιομηχανίας και του τριτογενούς τομέα, είτε για τουρισμό,

- ανάπτυξη του τουρισμού,

- στήριξη σε μέσα έρευνας και ανάπτυξης και επαγγελματικής κατάρτισης·

β) επισκόπηση των μορφών παρέμβασης που πρέπει να εφαρμοστούν, κατά κύριο λόγο, υπό μορφή λειτουργικών προγραμμάτων·

γ) ενδεικτικό σχέδιο χρηματοδότησης, σε σταθερές τιμές 1989, το οποίο καθορίζει το συνολικό ποσό των δαπανών για τους άξονες προτεραιότητας που έχουν επιλεγεί για κοινή δράση από την Κοινότητα και το ενδιαφερόμενο κράτος μέλος και, επιπλέον, για τις υφιστάμενες εθνικές πολυετείς πρωτοβουλίες, δηλαδή 290 εκατομμύρια Ecu για το σύνολο της περιόδου, καθώς και τις χρηματοδοτικές παρεμβάσεις από τον κοινοτικό προϋπολογισμό κατανεμημένο ως εξής μεταξύ των ταμείων:

(σε εκατομμύρια Ecu)

1.2 // // // ΕΤΠΑ // 83,2 // ΕΚΤ // 23,8 // // // Σύνολο διαρθρωτικών ταμείων

// 107,0 // //

Οι προβλεπόμενες εθνικές ανάγκες για χρηματοδοτική παρέμβαση, δηλαδή περίπου 151,76 εκατομμύρια Ecu για το δημόσιο τομέα και 31,26 εκατομμύρια Ecu για τον ιδιωτικό τομέα, μπορούν να καλυφθούν μερικώς υπό τη μορφή δανείων που προέρχονται από την Ευρωπαϊκή Τράπεζα Επενδύσεων και άλλα δανειοδοτικά μέσα.

Άρθρο 3

Η παρούσα δήλωση πρόθεσης απευθύνεται στο Ηνωμένο Βασίλειο.

Βρυξέλλες, 20 Δεκεμβρίου 1989.

Για την Επιτροπή

Bruce MILLAN

Μέλος της Επιτροπής

(1) ΕΕ αριθ. L 185 της 15. 7. 1988, σ. 9.

(2) ΕΕ αριθ. L 374 της 31. 12. 1988, σ. 1.

(3) ΕΕ αριθ. L 112 της 25. 4. 1989, σ. 19.